Nicolai Wammen (S), 2003-09-09:
Hr. Kristian Jensen er finanspolitisk ordfører for et parti, som har præsterer at sætte 30.000 mennesker bagud på point, hvor beskæftigelsen er faldet med 50.000, hvor der hver dag er 50 mennesker, der mister deres arbejde.
Der var dog en formildende omstændighed i hr. Kristian Jensens indlæg.
Det var, at han sagde, at han savnede hr. Lykketoft.
Jeg er sikker på, at hvis hr. Thor Pedersen er indforstået, kan hr. Lykketoft overtage hr. Thor Pedersens position netop nu, og så kan vi også meget hurtigt få hr. Anders Fogh Rasmussen, som åbenbart er en tur i Italien, taget i ed, og så overtager hr. Lykketoft også meget gerne den post.
Vi er mange, der savner den kurs, som hr. Mogens Lykketoft kunne lægge for det danske samfund.
Desværre lytter hr. Kristian Jensen og hr. Kristian Jensens parti ikke til de toner, som var med til, at vi knækkede arbejdsløsheden, som satte hjulene i gang, og som gjorde, at det danske samfund var et samfund, der var i fuldt vigør, frem for nu, hvor vi har et samfund, der er ved at gå i stå efter bare 2 år med hr. Kristian Jensen og hr. Kristian Jensens parti i spidsen.
Savnet af hr. Lykketoft er jo nok også det, som man oplever ude mange steder, hvor meningsmålingerne begynder at vise en flugt fra Venstre.
Til hr. Jann Sjursen vil jeg sige, at jeg kender ikke Kristeligt Folkepartis præcise forslag, men vi er meget åbne over for at diskutere alle løsninger, der kan give en bedre hverdag for børnefamilierne.
Fru Irene Simonsen henviser til det Socialdemokratiske finanslovudspil om politi, retsvæsen og fængselsvæsenet.
Der må jeg bare sige, at vores forslag er et udtryk for det, der kommer oven i regeringens, hvor der allerede nu er afsat 550 mio. kr. til formålet.
Vi mener, at det danske samfund har brug for, at vi får mere nærpoliti, og at politiopgaverne har udviklet sig på en sådan måde, at det er en prioritering, vi er parat til at tage.
Jeg kan forstå, at Venstre ikke synes, at vi skal have flere politifolk i Danmark.
Sådan må jeg opfatte det.
Det må vi jo så tage til efterretning.
Der er en forskel på Venstre og Socialdemokratiet i den sag.
Vi mener, der er et behov.
Vi har også anvist, hvordan vi skal skaffe pengene.
Vi er kommet med et meget visionært oplæg på politiområdet, som jeg håber der vil være lejlighed til at ordføreren kan sætte sig ind i.
Det er spændende læsning, det er visionær tænkning, og det er det, dansk politi og fængselsvæsen har brug for.
Hr. Lars Lilleholt spørger til udtalelser fra den socialdemokratiske partisekretær, og jeg kan kun sige, at jeg har ingen grund til at tro, at hr. Lars Lilleholt ikke kan fæste lid til den socialdemokratiske partisekretær.
Han er en meget, meget dygtig mand, og jeg er sikker på, at selv yngste skriverkarl i Vestjylland - jeg ved ikke, hvorfor vestjyderne skulle have én her; det er måske, fordi hr. Lars Lilleholt kommer fra Fyn, men både folk fra Fyn og folk fra Vestjylland er dygtige og ordentlige folk.
Jeg synes, at ikke mindst hr. Kristian Jensen, som jeg kan se smiler nu, er et godt eksempel på det.
Jeg bliver nødt til lige at svare på det sidste spørgsmål lidt senere.
Til det vil jeg sige - jeg får nemlig ekstra tid af formanden - at jeg lige har været henne at spørge, hvad det var helt præcis, jeg fangede simpelt hen ikke, hvad det var for et spørgsmål, der blev stillet, så det var egentlig et forsøg på, at jeg kunne have været henne at få det præcise spørgsmål, så spørgeren ikke skulle komme i bekneb for sit tredje spørgmål.
Jeg beklager.